BECERRA CAROLLO (EP, 2019-02-08):
Mila esker, presidente andrea, eta egun on guztioi. Tapia andrea, egun on.
Ez dugu orain arte gai honetaz hitz egiteko aukerarik izan, baina arazo bat daukagu pinuekin. Zuk eta biok dakigu. Eta esan dut, arazo bat dela, baina nik esango nuke bi arazo direla: Bata da behin-behinekoa eta larria da, xingola gorria edo xingola marroiarena; eta bestea, epe luzekoa da, eta behin-betikoa da, egurgintzaren gaurko egoera.
Biak, bi arazo horiek kaltegarriak dira, oso kaltegarriak eta kezkatuta gaude gure taldean bi arazo horiengatik. Gaixotasunak pinudiak kaltetzen ditu, noski; gaixotasunak nekazal munduaren aberastasuna arriskuan jartzen du eta noski, enplegua ere bai, Tolosaldean, Urolan, Deban, Bidasoaldean, Durangaldean, hainbat, Euskadiko hainbat lekutan.
Baina orain arte, gaur arte martxan jarri diren egur politikak nahiko kaltegarriak izan dira baita ere sektorearentzat. Azter dezagun nola dagoen egurgintzaren egoera: Egurraren prezioa eskasa; nekazal errentaren aberastasuna, egurrak ekartzen duen aberastasuna % 8a besterik ez; eta egur industriaren balio erantsia, baxua. Altxatu behar dugu, baina orain arte baxua izan da.
Horrexegatik diot arazo bat bakarrik ez, bi arazo ditugula. Eta arazo hauen aurrean, arazo horiei aurre egiteko, lehendabizi erantzunak aztertu behar dira, gero planifikatu, gero martxan jarri eta gero ebaluatu.
Eta lau pauso horien artean garrantzitsuena da ondo aztertzea, zein den arazoa. Eta gure ustez, Jaurlaritzak orain arte, ez Jaurlaritzak, ez Aldundiek, ez dute ondo aztertu zeintzuk diren arazoak eta horrexegatik ez dute asmatu erantzunekin.
Ez dute asmatu, ez dute ondo aztertu eta ez dute ondo planifikatu. Ez dute, ez duzue ondo neurtu zeintzuk izango diren fumigazioen ondorioak. Batzuk ez dakizue zeintzuk diren. Eta presaka ibili zarete eta behin-behineko erantzunak asmatu dituzue jabeak lasaitzeko, baina nire ustez, arazo baino larriagoak izan daitezke ondorioak.
Fumigazioak kaltegarriak dira ingurumenarentzat eta jendearen osasunarentzat, ia seguru. Produktua, erabiliko den produktua kaltegarria da oso, Europako Elikagai Segurtasun Agentziak  - eta hau da informazio ofiziala zuek bidalitakoa -  dio izaki bizidun guztientzat kaltegarria dela, "a high risk to birds and mamals"...
...bidalitakoa dio izaki bizidun guztientzat kaltegarria dela. The high risk to birds and mammals, to aquatic organisms, to soil micro-organisms. Oso kaltegarria hegaztientzat, mamiferoentzat, ur organismoentzat eta lurzoruan bizi diren organismoentzat. Hau da informazio ofiziala, zuek bidalitakoa.
Eta gure mendiak txarto daude, pinuak gaixorik daude baina egurraren balioa eskasa ere bada, orduan ez dago bakarrik gaixorik pinua, baizik eta mendi osoa. Baina mendietan balioa duten hainbat gauza ere badaude, errekak, ur-iturriak, hondoak, landareak, landareak jaten dituzten abereek, baserriak, auzoak, animaliak, hegaztiak, hori ere arriskuan egon daiteke eta ez bakarrik pinuak. Eta arriskuan jarriko dugu hori dena fumigazioen eraginkortasuna jakin gabe? Eta hori da nire hurrengo galdera, zein da fumigazioen eraginkortasuna?
Ministeritzak berak erantzun digu egin diogun galdera bati, eta horretan jartzen du: "Los tratamientos realizados en Nueva Zelanda únicamente contra la banda roja, no contra la banda marrón, en ellos se afirma que el tratamiento es razonable, eficaz en las circunstancias ecológicas y climáticas de ese país". Nueva Zelanda. Zelanda Berriarenak. Horretan eta bakarrik xingola gorriarentzat eraginkortasuna egiaztatu da, baina hemen Euskadin, gure baldintza klimatikoak eta ingurumenekoak horietan ez da frogatu ezer.
Eta nik esango nuke ere bai, galdetuko nizuke, fumigazioak ez direla berriak hemen Euskadin eta ez dira asmatu xingola gorriaren aurka jotzeko. Hemen badaukagu ere pinu-beldarra, prozesionaria, aspaldian egin dira fumigazioak hemen pinu-beldarraren aurka. Zein izan da tratamendu horren erantzuna? Zein izan da emaitza?
2013an Ministeritzak aireko fumigazioak baimendu zuen 10.000 hektarea pinu tratatzeko, hurrengo urtean 8.000 eta erdi hektarea tratatzeko. Zein izan da horren eragina? Zein izan da erantzuna? Zer lortu dugu pinu-beldarraren aurka? Kendu dugu pinu-beldarra? Ez. Zergatik? Kronikoa delako, xingola gorria bezala.
Horregatik nire eskaera eta nire galdera da ea zergatik ez duzue kentzen fumigazioak egiteko egin duzuen eskaera, eta zergatik ez dituzue alternatibak ikuspegi zabal batekin aztertzen? Bai pinuen gaixotasuna, baina bai mendien egoera eta bai orain arte garatutako politikak eta jarduerak, ze horiek porrot egin dute eta igual ikuspegi zabal horrekin beste alternatiba batzuk aurkituko dituzue, eraginkorragoak eta epe luzekoak.
Eta hemen utziko dut nire lehenengo interbentzioa, eta zure erantzunaren zain. Mila esker.